དེའི་ནང་ཚན་ནས་དཔལ་ནཱ་ལེནྡྲའི་ཆོས་བརྒྱུད་འདི་མ་འདྲ་བ་ཞིག་རེད།ང་ཚོར་བོད་པ་ལ་མཚོན་ན་ཆོས་རྒྱལ་བཀའ་དྲིན་ཅན་ཚོའི་ཐུགས་བསྐྱེད་དང་སྨོན་ལམ།ཐབས་མཁས་ཀྱི་མཛད་འཕྲིན་ལ་བསྟེན་ནས་ང་ཚོའི་བོད་མི་རིགས་འདི་དཔལ་ནཱ་ལེནྡྲའི་ཆོས་བརྒྱུད་འཛིན་མཁན་དམིགས་བསལ་ཞིག་ཆགས།དེང་སང་ང་ཚོ་བཙན་བྱོལ་བ་ཆགས་པ་དང་།བོད་རྒྱ་ཆེའི་མི་མང་དཀའ་ངལ་འོག་ལ་གནས་ཏེ་ཧ་ཅང་སྐྱོ་བོ་ཡིན་ཀྱང་།འཛམ་གླིང་འདིར་ཆོས་ལ་དད་པ་ཡོད་མེད་ལ་མ་བལྟས་པར་བསམ་བློ་ཅུང་ཡོད་མཁན་ནམ་རྒྱུ་མཚན་ལ་བརྟག་དཔྱད་བྱེད་མཁན་གྱི་མི་མང་པོས་ནཱ་ལེནྡྲའི་ཆོས་བརྒྱུད་འདི་མ་འདྲ་བ་ཡོད་པ་ཞིག་དང་།ཚན་རིག་མཉམ་དུ་འགྲོ་ཐུབ་པའི་དོ་སྣང་ཞིག་སླེབས་ཡོད་པ་རེད།དེ་འཛིན་མཁན་འཛམ་གླིང་འདིར་གཙོ་བོ་བོད་མི་གཅིག་པུ་རེད།བོད་ཀྱི་སྐད་ཡིག་དེའང་གཞན་དང་མ་འདྲ་བ་ཞིག་རེད།དེར་བརྟེན་ང་ཚོ་བཙན་བྱོལ་ལ་ཡོད་པའི་བོད་མི་སེར་སྐྱ་དབྱེ་བ་མེད་པར་ཚང་མས་ང་རང་ཚོའི་རིག་གཞུང་དང་།ང་རང་ཚོའི་ལོ་སྟོང་ཕྲག་རིང་གི་གོམས་གཤིས།སོ་སོའི་མི་རིགས་ཀྱི་ཁྱད་ཆོས་ཐོན་པ་ཞིག་དང་མི་རིགས་ཀྱི་རྣམ་པ་ཐོན་པ་ཞིགམི་རིགས་སྤོབས་པ་བྱེད་དགོས་པ་ཞིག་ཆགས་ཡོད།ང་ཚོ་བཙན་བྱོལ་ལ་འདུག་མཁན་བོད་མི་ཚང་མས་འདས་པའི་ལོ་ལྔ་བཅུ་ང་བརྒྱད་ལྷག་རིང་ཧུར་ཐག་གནང་ཡོད།